ดัชนี Nasdaq ทุบสถิติ “ออลไทม์ไฮ” ทยานปิดเหนือ 8,000 จุด ครั้งแรก รับแรงหนุนหุ้นเทคโนโลยี
ดัชนี Nasdaq ทุบสถิติ “ออลไทม์ไฮ” ทยานปิดเหนือ 8,000 จุด ครั้งแรก รับแรงหนุนหุ้นเทคโนโลยี
28 ส.ค. 2561

ผู้สื่อข่าวรายรายงานว่า ดัชนีดาวโจนส์ตลาดหุ้นนิวยอร์กปิดพุ่งขึ้นติดต่อกันเป็นวันที่ 2 เมื่อคืนนี้ (27 ส.ค.) เนื่องจากนักลงทุนขานรับรายงานข่าวสหรัฐฯ ได้บรรลุข้อตกลงการค้าทวิภาคีกับเม็กซิโก ซึ่งจะปูทางไปสู่การปรับปรุงข้อตกลงการค้าเสรีอเมริกาเหนือ (NAFTA) ขณะที่ดัชนี Nasdaq ดีดตัวขึ้นปิดที่เหนือระดับ 8,000 จุดเป็นครั้งแรก โดยได้แรงหนุนจากการพุ่งขึ้นของหุ้นกลุ่มเทคโนโลยี
ทั้งนี้ หุ้นในกลุ่มเทคโนโลยีปรับตัวพุ่งขึ้นและช่วยหนุนดัชนี Nasdaq ดีดตัวขึ้นปิดที่เหนือระดับ 8,000 จุด เป็นครั้งแรกเมื่อคืนนี้ โดยหุ้นเฟซบุ๊ก พุ่งขึ้น 1.6% หุ้นแอปเปิลปรับตัวขึ้น 0.8% หุ้นอเมซอนเพิ่มขึ้น 1.2% หุ้นเน็ตฟลิกซ์ดีดขึ้น 1.6% หุ้นอัลฟาเบท ซึ่งเป็นบริษัทแม่ของกูเกิล เพิ่มขึ้น 1.6% หุ้นไมโครซอฟท์ เพิ่มขึ้น 1.1% หุ้น Nvidia พุ่งขึ้น 1.3% หุ้นไมครอน เทคโนโลยีส์ พุ่งขึ้น 2.7% และหุ้นแอดวานซ์ ไมโคร ดิไวเซส (AMD) ทะยานขึ้น 5.3%

ส่วนหุ้นกลุ่มอุตสาหกรรมและกลุ่มรถยนต์ดีดตัวขึ้นขานรับความคืบหน้าทางการค้าระหว่างสหรัฐและเม็กซิโก โดยหุ้นในกลุ่มรถยนต์นั้น ฟอร์ด มอเตอร์ พุ่งขึ้น 3.2% หุ้นเจเนอรัล มอเตอร์ (GM) ทะยานขึ้น และหุ้นเฟียต ไคร์สเลอร์ พุ่งขึ้น 3.5%
ขณะที่หุ้นในกลุ่มอุตสาหกรรมนั้น หุ้นโบอิ้ง ดีดตัวขึ้น 1.2% หุ้นแคทเธอร์พิลลาร์ พุ่งขึ้น 2.8% หุ้นเอเมอร์สัน อิเล็กทริก เพิ่มขึ้น 1.2% หุ้นอีตัน คอร์ป เพิ่มขึ้น 1.7% หุ้นยูไนเต็ด เทคโนโลยีส์ ปรับตัวขึ้น 1.5% และหุ้น 3M เพิ่มขึ้น 1.5%
โดยภาวะการซื้อขายในตลาดหุ้นนิวยอร์กเป็นไปอย่างคึกคัก หลังจากประธานาธิบดีโดนัลด์ ทรัมป์ ประกาศว่า สหรัฐฯได้บรรลุข้อตกลงทวิภาคีกับเม็กซิโก ซึ่งจะปูทางไปสู่การปรับปรุงข้อตกลง NAFTA นอกจากนี้ยังได้แสดงความเชื่อมั่นว่า ข้อตกลงการค้าสหรัฐ-เม็กซิโกจะช่วยสนับสนุนบรรดาเกษตรกรและผู้ผลิตของทั้งสองประเทศ
นอกจากนี้ตลาดหุ้นนิวยอร์กยังได้ปัจจัยหนุนจากการที่ธนาคารกลางจีนส่งสัญญาณว่า ทางธนาคารกลางกำลังใช้มาตรการเพื่อหนุนค่าเงินหยวน ซึ่งนักวิเคราะห์มองว่าเป็นมาตรการที่จะช่วยผ่อนคลายความขัดแย้งทางการค้ากับสหรัฐฯ
ทั้งนี้ ธนาคารกลางจีนระบุว่า นับตั้งแต่ช่วงต้นเดือนส.ค. ธนาคารกลางได้เริ่มปรับวิธีการคำนวณค่ากลางหยวนต่อดอลลาร์ ซึ่งจะ “ป้องกันปัจจัยผันผวนตามวัฏจักรเศรษฐกิจ” (counter-cyclical factor) โดยมีเป้าหมายที่จะสกัดการอ่อนค่าของสกุลเงินหยวน และทำให้ค่าเงินหยวนมีเสถียรภาพ
ขณะเดียวกัน นักลงทุนจับตาข้อมูลเศรษฐกิจที่สำคัญของสหรัฐฯในสัปดาห์นี้ ซึ่งได้แก่ สต็อกสินค้าคงคลังภาคค้าส่งเดือนก.ค., ดัชนีราคาบ้านเดือนมิ.ย.จากเอสแอนด์พี/เคส-ชิลเลอร์, ดัชนีความเชื่อมั่นผู้บริโภคเดือนส.ค.จาก Conference Board, ผลิตภัณฑ์มวลรวมภายในประเทศ (GDP) ไตรมาส 2/2561 (ประมาณการครั้งที่ 2), ยอดทำสัญญาขายบ้านที่รอปิดการขาย (pending home sales) เดือนก.ค.,จำนวนผู้ขอรับสวัสดิการว่างงานรายสัปดาห์, ดัชนีราคาการใช้จ่ายเพื่อการบริโภคส่วนบุคคล (PCE) เดือนก.ค., รายได้และการใช้จ่ายส่วนบุคคลเดือนก.ค. และดัชนีความเชื่อมั่นผู้บริโภคเดือนส.ค.จากมหาวิทยาลัยมิชิแกน